Id-Deċiżjoni tal-Kunsill
ta' l-1 ta' Frar 1993
dwar it-tmiem, f'isem il-Komunità, tal-Konvenzjoni dwar il-kontroll tal-moviment barra l-konfini ta' skart perikoluż u r-rimi tiegħu (Konvenzjoni ta' Basel)
(93/98/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Attikolu 130s tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi, bħala riżultat tad-Deċiżjoni tal-Kunsill tat-28 ta' Ottubru 1988, il-Kummissjoni ħadet sehem f'isem il-Komunità, f'konsultazzjonijiet mar-rappreżentattivi ta' l-Istati Membri, f'negozjati ad hoc ma' gruppi ta' xogħol f'laqgħat taħt l-awspiċi tal-Programm ta' l-Ambjent tan-Nazzjonijiet Uniti (UNEP) bi prospettiva li tkun preparata Konvenzjoni Globali dwar il-Kontroll tal-Movimenti barra l-Konfini ta' Skart Perikoluż;
Billi, bħala riżultat ta' dawk in-negozjati, fit-22 ta' Marzu 1989 il-Konvenzjoni ta' Basel dwar il-kontroll tal-movimenti barra l-konfini ta' skart perikoluż u r-rimi tiegħu ġiet adottata u wara iffirmata mill-Komunità fuq il-bażi tal-mandat mogħti lilha bid-Deċiżjoni tal-Kunsill tal-21 ta' Marzu 1989;
Billi l-Konvenzjoni għandha l-għan biex tgħin fil-protezzjoni ta' l-ambjent fil-qasam ta' l-iskart permezz ta' kontroll aktar iebes tal-movimenti ta' skart perikoluż u skart ieħor barra l-konfini u permezz ta' amministrazzjoni ekoloġikament b'saħħitha; billi, f'dan ir-rigward, tiddetermina proċeduri għal kontrolli fuq importazzjoni, esportazzjoni u ġarr;
Billi l-Kunsill, bl-adozzjoni tar-Regolament (KEE) Nru 259/93 ta' l-1 ta' Frar 1993 dwar is-superviżjoni u l-kontroll ta' tagħbija ta' skart mibgħut bil-baħar, fi ħdan, ġo jew 'il barrra mill-Komunità Ewropea [3], stabbilixxa regoli li jillimitaw u li jikkontrollaw movimenti bħal dawn; billi dawn ir-regoli huma mfassla, inter alia, biex jagħmlu s-sistema eżistenti tal-Komunità għas-superviżjoni u l-kontroll tal-movimenti ta' l-iskart konformi mar-rekwiżiti tal-Konvenzjoni ta' Basel u mar-Raba' Konvenzjoni ACP-KEE;
Billi, skond l-Artikoli 22 u 23 tagħha, il-Konvenzjoni ta' Basel hija miftuħa għar-ratifikazzjoni, aċċettazzjoni jew approvazzjoni u adeżjoni mill-Istati u għal konferma formali jew approvazzjoni minn organizzazzjonijiet ta' integrazzjoni politika u/jew ekonomika,
IDDEĊIEDA KIF ĠEJ:
Artikolu 1
Il-Konvenzjoni dwar il-kontroll ta' movimenti barra l-konfini ta' skart perikoluż u r-rimi tiegħu, kif adottat f'Basel fit-22 ta' Marzu 1989, huwa hawnhekk approvat f'isem il-Komunità Ekonomika Ewropea.
It-test tal-Konvenzjoni huwa mehmuż ma' din id-Deċiżjoni.
Artikolu 2
1. Il-President tal-Kunsill għandu, f'isem il-Komunità, jiddepożita l-approvazzjoni mas-Segretarju Ġenerali tan-Nazzjonijiet Uniti, kif imniżżel fl-Artikolu 22 tal-Konvenzjoni [4].
2. Il-President għandu fl-istess ħin jiddepożita d-dikjarazzjoni ta' kompetenza annessa ma' din id-Deċiżjoni b'mod konformi ma' l-Artikolu 22(3) ta' din il-Konvenzjoni.
Artikolu 3
Din id-Deċizjoni għandha tiġi pubblikata fil-Ġurnal Uffiċjali tal-Komunitajiet Ewropej.
Magħmul fi Brussel, fl-1 ta' Frar 1993.